गाईघाट (उदयपुर), माघ १२ गते । नेकपा (एमाले)का स्थायी समिति सदस्य शङ्कर पोखरेलले नेपाली काँग्रेस पुनः भद्र सहमतिमा फर्किए काँग्रेसको महाधिवेशनपछि काँग्रेस तथा मधेसकेन्द्रित दलसहितको राष्ट्रिय सरकार गठन हुन सक्ने बताउनुभएको छ ।
प्रेस चौतारी नेपाल उदयपुरले आज सदरमुकाम गाईघाटमा आयोजना गरेको पत्रकार सम्मेलनमा नेता पोखरेलले अब फागुनपछि राष्ट्रिय सरकार गठन हुने सम्भावना रहेको र त्यसमा संयुक्त लोकतान्त्रिक मधेसी मोर्चालाई पनि सहभागी गराउन एमाले तयार रहेको स्पष्ट गर्नुभयो ।
अहिले संविधान संशोधनबाट मधेसी जनताको भावनकाको कदर गरिएको जिकिर गर्दै उहाँले मधेसी मोर्चाका केही माग भने पूरा हुन नसक्ने बताउनुभयो । रासस
दाङ, साउन ११ गते । दाङको मोतीपुरका दीपक भण्डारीको धेरैजसो समय माछासँग बित्छ । तुलसीपुर नगरपालिका वडा नं. २० मा पर्ने मोतिपुरमा भण्डारीले माछापालन गर्दै आउनुभएको छ । घर नजिकै रहेको पोखरीमा माछाको हेरचाह गर्दैमा उहाँको धेरैजसो समय बित्छ । केही वर्ष पहिलेसम्म धान खेती हँुदै आएको जग्गामा पोखरी निर्माण गरेर भण्डरीले माछापालन व्यवसाय सुरु गर्नुभएको हो ।
त्यहाँको पाँच बिघाभन्दा बढी जग्गामा पोखरी निर्माण गरिएको छ । त्यो जग्गामा अहिले छवटा छुट्टाछुट्टै पोखरी निर्माण गरेर विभिन्न जातका माछापालन गरिरहेको उहाँले बताउनुभयो ।
माछापालन गरिरहेको जग्गा उहाँको मावली हजुरबुबा क्षेत्रबहादुर बस्नेतको जग्गा हो । चार वर्षदेखि हजुरबुबानातिको संयुक्त लगानीमा माछापालन व्यवसाय सञ्चालन भइरहेको छ । लगानी बाजे नातिको भए पनि माछाको नियमित हेरचाह र पालनपोषण गर्ने काम दीपक भण्डारीले गर्दै आउनुभएको छ । ‘जग्गा त मावली बाजेको हो पहिले बाजे एक्लैले व्यवसाय गर्नुहुन्थ्यो तर, केही वर्षदेखि म पनि उहाँसँग मिलेर काम गर्दैछु’, भण्डारीले बताउनुभयो, ‘अहिले सबै दिन नै माछाको हेरचाह गरेरै बित्छ । चारो हाल्ने, सरसफाइ गर्ने, मरेका माछा निकाल्ने गर्दैमा सबै दिन यसैमा बितेको थाहै हँुदैन । ’
सशस्त्र द्वन्द्वकालमा माओवादीले कब्जा गरेको जग्गा आन्दोलन पछाडि फुकुवा भएपछि माछापालन सुरु गरिएको भण्डारीले जानकारी दिनुभयो । सिमसार खेत भएकाले पहिले पनि धान खेती राम्रै हुने गरेको उहाँको भनाइ थियो तर, धानखेतीमा मात्र सीमित हुनुभन्दा अन्य व्यवसाय गर्ने सोचले माछापालन सुरु गरेको उहाँले बताउनुभयो । ‘धान मात्रै कति लगाउनु ? पहिले जस्तो अधिया लगाउने मान्छे पनि नपाइँदैन । धानखेतीमा खर्च हुने समयमा अलि ध्यान दिने हो भने राम्रै कमाई गर्नसकिन्छ भनेर चार वर्ष भयो माछापालन सुरु गरेको हुँ’, भण्डारीले भन्नुभयो, ‘जग्गा बाँझो राख्नुभन्दा यो व्यवसाय धेरै राम्रो लाग्यो । काम गर्नसक्ने हो भने यसबाट पनि राम्रै आम्दानी भइरहेको छ । ’
यहाँ बनाइएका चारवटा पोखरीमा दुई लाख साढे २७ हजार माछाका भुरा राखिएको छ । सबै माछा शम्शेरगञ्जबाट ल्याइएको हो । माछाका भुरामै लाखांैको लगानी गरिएको भण्डारीले बताउनुभयो ।
पानीको मात्रा, चारो र राम्रोसँग हेरचाह गरिएका माछाहरू छ महिनापछि नै बिक्री गर्न मिल्ने हुन्छन् तर, पोखरीमा राखिएका भुरामध्ये धेरैलाई बचाउन नसकिने समस्या हुने भण्डारीले बताउनुभयो । ‘यो व्यवसायमा सबैभन्दा अप्ठेरोको कुरा भनेकै भुरालाई बचाइराख्नु हो । ’ भण्डारीले एक सिजनमा करिब ७५ लाख रुपियाँ आम्दानी हुने गरेको जानकारी दिनुभयो । दुई लाख साढे २७ हजार माछाका भुरामध्ये एक लाख ५० हजार बचाउन सके पनि एक सिजनमा ७५ लाख रुपियाँँ आम्दानी हुने उहाँले बताउनुभयो ।
आफ्नै लगानी र सीपले माछापालन व्यवसाय सुरु गर्नुभएका भण्डारीले सरकारबाट पाउने अनुदान र तालिम अहिलेसम्म प्राप्त गर्नुभएको छैन । अरूले गरेको देखेर माछा पाल्न सुरु गरेको उहाँले बताउनुभयो । राज्यबाट कुनै सहयोग प्राप्त गर्न सके व्यवसायलाई थप व्यवस्थापन गर्न सकिने उहाँले बताउनुभयो ।
काठमाडौँ, भदौ ८ गते । राष्ट्रिय जनता पार्टीले स्थानीय तह, प्रदेश र प्रतिनिधिसभाको निर्वाचनमा भाग लिने निर्णय गरेको छ । “पार्टीले उठान गर्दै आएको प्रमुख माग संविधान संशोधन प्रस्ताव व्यवस्थापिका–संसद्बाट प्राविधिक रुपमा असफल भए पनि आफ्ना अधिकार र पहिचान स्थापित भएको हुँदा आगामी दिनमा हुने सबै निर्वाचनमा भाग लिन्छौँ,” पार्टीको निर्णयमा उल्लेख छ ।
पार्टीद्वारा दुईदिने केन्द्रीय पदाधिकारी तथा अध्यक्ष मण्डलका बैठकका निर्णयबारे जानकारी दिन आज यहाँ आयोजित पत्रकारसम्मेलनमा संविधान संशोधनको पक्षमा बन्दै गएको वातावरणलाई आफ्नो पक्षमा पार्न नसक्नु सरकारको कमजोरी भएको ठहरसमेत बैठकले गरेको छ ।
बैठकले तेस्रो चरणको निर्वाचनमा पार्टीको आधिकारिक उम्मेदवारी चयन गर्न निर्वाचन हुने आठवटै जिल्लामा केन्द्रीय पर्यवेक्षक पठाउने निर्णयसमेत गरेको अध्यक्ष मण्डलका सदस्य राजेन्द्र महतोले पत्रकारसम्मेलनमा जानकारी दिनुभयो ।
आगामी असोज २ गते प्रदेश नं २ मा स्थानीय तहको तेस्रो चरणको निर्वाचन हुँदैछ । संविधान संशोधनको माग पूरा नभएको भन्दै राजपाले स्थानीय तहको यसअघि सम्पन्न दुई चरणको निर्वाचन बहिष्कार गरेको थियो ।
बैठकले बाढीपीडितलाई राहत, पुनःस्थापना तथा क्षतिको पुनः निर्माण गर्न बाढी प्रभावित पुनः निर्माण प्राधिकरण गठन गर्न मागसमेत गरेको छ । यसका लागि दबाब तथा संविधान संशोधन विफल पारिएकामा यही भदौ ९ गतेदेखि २१ गतेसम्म हातमा कालोपट्टी बाँधी विरोध प्रदर्शन गर्ने समेत निर्णय गरेको छ ।
पत्रकारसम्मेलनमा अध्यक्ष मण्डलका सदस्य महन्थ ठाकुरले स्थानीय तहको निर्वाचनमा अन्य पार्टीसित सहकार्य नगर्ने तर स्थानीय आवश्यकताअनुसार हुन सक्ने जानकारी दिनुभयो । सञ्चारकर्मीको एक जिज्ञासामा उहाँले निर्वाचनमा छाता चुनाव चिह्न नपाएमा साइकल चिह्न लिएर निर्वाचनमा जाने छौँ भन्नुभयो । रासस